Notum sit omnibus futuris et presentibus, quod Roclinus de Gibriaco canonicus Cabilonensis, anno dominice Incarnationis Mo Co XCo, dedit Deo et sanctę Marię et monachis de Firmitate sine ulla retentione perpetuo possidendum quicquid hebebat in territorio grangię de Chasul, infra videlicet hos terminos sicut vadit via de Fontenellis usque ad chiminum de Bertaut; et sicut chiminum de Bertaut vadit per ante domum vetulam, et per Corcellam; et sicut vetus chiminum vadit versus pirum de Coeria, usque ad chiminum de Couchis; et sicut idem chiminum vadit usque ad chiminum de Monteacuto sub domo leprosorum de Sancta Helena; et sicut ipsa rua vadit usque ad rupem Fagi; et sicut rivulus descendit usque ad boscum de Paliel; et quicquid habebat in ipso bosco de Paliel, et in plano, et in pratis nichil excipiendo, preter mansum de Fago cum omnibus appendiciis suis. Hoc autem fecit in manu domni Burni abbatis de Firmitate, et ex hoc debent ei monachi octo solidos censuales unoquoque anno mense marcio reddendos, absque insidiosa occasione vel calumniosa, et garentiam contra omnes homines inde monachis portare debet, et ad maius firmamentum sive noticiam cartam ex hoc fieri jussit, et sigillo Cabilonensis episcopi muniri rogavit. Testes hujus rei presentes fuerunt Hugo Rufus de Capella canonicus Cabilonensis, Odo de Sanvangis archidiaconus Cabilonensis, Radulfus capellanus de Sancta Helena, Guillelmus capellanus de Buxi, Rainaldus conversus magister grangię de Chasul, Arnnulfus de Sancta Helena, Herveius de Serceio.